

Број: 01/3 Ниш, 28.10.2020.

Директор Прве рукометне лиге „Запад“ Драган Симовић, поступајући као првостепени дисциплински орган у смислу одредбе чл.75. ст.2. Дисциплинског правилника РСС, на основу Пријаве за покретање дисциплинског поступка поднетог од стране рукометног судије Драгана Кривокуће, а у вези догађаја на утакмици 1. кола Прве рукометне лиге „Запад“ мушкарци, група Б, која је одиграна дана 25.10.2020. године у Пријепољу између екипа РК „Бели Анђео“ из Пријепоља и РК „Ужице“ из Ужица, у складу са одредбама чл.68. ст.1. и чл.86. ст.1. и чл.89. ст.1. Дисциплинског правилника РСС, дана 28.10.2020. године, донео је:

**РЕШЕЊЕ**

**о покретању дисциплинског поступка**

**ПРОТИВ:**

1. Играча Беамина Барјактаревића (РК Бели Анђео), број лиценце 20101701
2. Рукометног клуба „Бели Анђео“ из Пријепоља

**ШТО ЈЕ:**

У 59'51” утакмице 1. кола Прве рукометне лиге „Запад“ мушкарци, група Б, која је одиграна дана 25.10.2020. године у Пријепољу, између екипа РК „Бели Анђео“ из Пријепоља и РК „Ужице“ из Ужица, играч РК „Бели Анђео“ Беамин Барјактаревић (лиценца: 20101701) због врло грубог неспортског понашања, на тај начин што је узео лопту и погодио судију Драгана Кривокућу у главу, псовао га и извршио низ претњи према поменутом судији, због чега му је изречена дисквалификација са пријавом, по Правилу игре 8.10а

чиме би играч Беамин Барјактаревић извршио дисциплински прекршај из чл.166. Дисциплинског правилника РСС, а РК „Бели Анђео“ из Пријепоља дисциплински прекршај из чл.139. ст.1. тч.45. Дисциплинског правилника РСС.

Ради утврђења чињеничног стања, у току дисциплинског поступка ће се:

* прибавити писменa: Изјава – одбрана пријављеног
* прибавити писмена: Изјаве – сведочења судија и делегата-контролора
* извести и други потребни докази.

**Образложење**

Судија предметне утакмице Драган Кривокућа је дана 25.10.2020. године поднео је пријаву за покретање дисциплинског поступка против играча РК Бели Анђео Беамина Барјактаревића (лиценца: 20101701), у којој је навео да се пријављени играч на утакмици 1. кола Прва рукометне лиге „Запад“ мушкарци, група Б, која је одиграна дана 25.10.2020. године у Пријепољу, између екипа РК „Бели Анђео“ из Пријепоља и РК „Ужице“ из Ужица, врло грубо неспортски понашао, на тај начин што је узео лопту и погодио судију Драгана Кривокућу у главу, псовао га и извршио низ претњи према поменутом судији, због чега му је изречена дисквалификација уз подношење пријаве за покретање дисциплинског поступка у складу са правилом 8.10а Правила рукометне игре.

Имајући у виду наводе из пријаве, сматрао да постоје услови за покретање дисциплинског поступка против наведеног играча, те сам поступак покренуо по службеној дужности и донео ово решење, у смислу чл.89. ст.1. Дисциплинског правилника РСС.

Ради утврђења потребног чињеничног стања одређено је да се од пријављеног затражи писмена одбрана, као и да се од сведока затражи писмена изјава, а све у смислу чл.90. и чл.91. Дисциплинског правилника РСС.

**ПОУКА О ПРАВНОМ ЛЕКУ:**

Против овог решења жалба није дозвољена, у смислу чл.89. ст.3. Дисциплинског правилника РСС.

**ПОУКА О ПРАВИМА УЧЕСНИКА У ПОСТУПКУ:**

* Пријављени има право да се брани сам или уз стручну помоћ браниоца.
* За браниоца се може узети адвокат који је дужан да поднесе уредну пуномоћ.
* Пријављени има право да подноси доказе, ставља предлоге и употребљава сва правна средства предвиђена Дисциплинским правилником РСС.

**У прилогу се доставља:**

* Дисциплинска пријава
* Образац за давање писмене Изјаве-одбране
* Образац за давање писмене Изјаве-сведочења

**Доставити:**

* Пријављеном (преко клуба)
* РК „Бели Анђео“ из Пријепоља
* Сведоцима

Директор

Прве рукометне лиге „Запад“

Драган Симовић, с.р.